Document ID: 32014D0825

KOMISIJOS ĮGYVENDINIMO SPRENDIMAS
2014 m. lapkričio 20 d.
kuriuo nustatoma Europos kaimo plėtros tinklo ir Europos inovacijų partnerystės tinklo organizacinė struktūra bei veikla ir panaikinamas Sprendimas 2008/168/EB
(2014/825/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005 (1), ypač į jo 52 straipsnio 4 dalį ir 53 straipsnio 4 dalį,
kadangi:
(1)
pagal Reglamento (ES) Nr. 1305/2013 52 straipsnio 1 dalį buvo sukurtas Europos kaimo plėtros tinklas, skirtas nacionalinių tinklų, organizacijų ir administracinių institucijų, Sąjungos lygmeniu veikiančių kaimo plėtros srityje, bendradarbiavimui plėtoti;
(2)
pagal Reglamento (ES) Nr. 1305/2013 53 straipsnio 1 dalį buvo sukurtas Europos inovacijų partnerystės (toliau - EIP) tinklas, skirtas remti to reglamento 55 straipsnyje nurodytą EIP žemės ūkio našumo ir tvarumo srityje ir sudaryti bendradarbiavimo tinkle galimybes veiklos grupėms, konsultavimo paslaugų teikėjams ir mokslininkams;
(3)
todėl reikia priimti taisykles, kuriomis nustatoma tiek Europos kaimo plėtros tinklo (toliau - EKPT), tiek EIP tinklo organizacinė struktūra ir veikla;
(4)
siekiant Reglamento (ES) Nr. 1305/2013 52 straipsnio 2 dalyje ir 53 straipsnio 2 dalyje nustatytų Europos lygmens bendradarbiavimo kaimo tinkle tikslų ir kad būtų galima atlikti to reglamento 52 straipsnio 3 dalyje ir 53 straipsnio 3 dalyje atitinkamai EKPT ir EIP tinklams numatytas užduotis, reikia įsteigti Kaimo tinklų asamblėją ir apibrėžti jos užduotis bei struktūrą vadovaujantis Komisijos baltąja knyga „Europos valdymas“ (2) ir Pirmininko pranešimu Komisijai „Komisijos ekspertų grupių veiklos organizavimo taisyklės. Horizontalios taisyklės ir viešasis registras“ (3) (toliau - Komisijos ekspertų grupių veiklos organizavimo taisyklės);
(5)
Asamblėja turėtų pirmiausia skatinti viešuosius ir privačius subjektus, veikiančius kaimo plėtros ir žemės ūkio našumo ir tvarumo inovacijų srityse, keistis informacija ir bendradarbiauti tinkle. Ji turėtų užtikrinti EKPT ir EIP tinklo veiklos koordinavimą, parengti jų veiklos, įskaitant teminę veiklą, strateginę programą ir užtikrinti tinkamą tos veiklos stebėseną bei vertinimą. Ji turėtų siūlyti valdymo grupės narius;
(6)
Asamblėją turėtų sudaryti nacionaliniai kaimo tinklai, vadovaujančiosios institucijos, mokėjimo agentūros, Sąjungos lygmeniu kaimo plėtros srityje veikiančios organizacijos, LEADER vietos veiklos grupės, žemės ūkio konsultacinių paslaugų teikėjai, teikiantys paramos inovacijoms paslaugas, susijusias su veiklos grupėmis, ir mokslinių tyrimų institutai, vykdantys inovacijų veiklą, susijusią su veiklos grupėmis;
(7)
siekiant užtikrinti atvirą, skaidrų ir subalansuotą atstovavimą, Asamblėjos nariai, kurie yra organizacijos, veikiančios kaimo plėtros srityje Sąjungos lygmeniu, turėtų būti paskirti pilietinio dialogo grupės kaimo plėtros klausimais vadovaujantis Komisijos sprendimu 2013/767/ES (4) (toliau - pilietinio dialogo grupė kaimo plėtros klausimais);
(8)
siekiant užtikrinti efektyvų ir veiksmingą EKPT ir EIP tinklo veiklos organizavimą vadovaujantis Asamblėjos rekomendacijomis, reikia įsteigti Kaimo tinklų valdymo grupę ir apibrėžti jos užduotis bei struktūrą;
(9)
valdymo grupė turėtų pirmiausia parengti ir įgyvendinti EKPT ir EIP tinklo veiklą bei tolesnius veiksmus. Ji turėtų koordinuoti tinklų teminę veiklą ir užtikrinti Asamblėjos ir kitų ekspertų grupių bei komitetų, įsteigtų su kaimo plėtra susijusiai veiklai vykdyti, ir Europos struktūrinių ir investicijų fondų veiklos koordinavimą;
(10)
valdymo grupę turėtų sudaryti vadovaujančiosios institucijos ir (arba) nacionaliniai kaimo tinklai, ES mastu kaimo plėtros srityje veikiančios organizacijos, nacionalinės valdžios institucijos, atsakingos už kaimo plėtros programų vertinimą, žemės ūkio konsultavimo paslaugų teikėjai ir (arba) žemės ūkio mokslinių tyrimų institutai;
(11)
siekiant užtikrinti, kad EKPT, EIP tinklas ir pilietinio dialogo grupė kaimo plėtros klausimais atvirai ir reguliariai keistųsi informacija apie kaimo plėtrą, pilietinio dialogo grupės pirmininkui ir pirmininko pavaduotojui turėtų būti sudarytos sąlygos stebėtojų teisėmis dalyvauti valdymo grupės posėdžiuose;
(12)
turėtų būti nustatytos Asamblėjos ir valdymo grupės nariams taikomos informacijos atskleidimo taisyklės;
(13)
asmens duomenys turėtų būti tvarkomi pagal Europos Parlamento ir Tarybos reglamentą (EB) Nr. 45/2001 (5);
(14)
Komisijos sprendime 2008/168/EB (6) numatyta Europos kaimo plėtros tinklo organizacinė struktūra 2007-2013 m. laikotarpiu. Todėl tas sprendimas turėtų būti panaikintas;
(15)
šiame sprendime numatytos priemonės atitinka Kaimo plėtros komiteto nuomonę,
PRIĖMĖ ŠĮ SPRENDIMĄ:
I SKYRIUS
DALYKAS
1 straipsnis
Dalykas
Šiuo sprendimu nustatoma Europos kaimo plėtros tinklo (toliau - EKPT) ir Europos inovacijų partnerystės tinklo žemės ūkio našumo ir tvarumo srityje (toliau - EIP tinklas) organizacinė struktūra ir veikla - įsteigiama Asamblėja ir valdymo grupė, numatoma jų sudėtis bei užduotys ir nustatomos jų veiklos taisyklės.
II SKYRIUS
KAIMO TINKLŲ ASAMBLĖJA
2 straipsnis
Kaimo tinklų asamblėja
Šiuo sprendimu įsteigiama EKPT ir EIP tinklo asamblėja, toliau - Asamblėja.
3 straipsnis
Asamblėjos užduotys
Asamblėjos užduotys visų pirma yra šios:
a)
skatinti viešuosius ir privačius subjektus, veikiančius kaimo plėtros ir inovacijų žemės ūkio našumo ir tvarumo srityse, keistis informacija ir bendradarbiauti tinkle;
b)
užtikrinti EKPT ir EIP tinklo veiklos koordinavimą;
c)
parengti EKPT ir EIP tinklo veiklos, įskaitant teminę veiklą, strateginę programą;
d)
užtikrinti tinkamą EKPT ir EIP tinklo veiklos stebėseną ir vertinimą, kaip siekiama Reglamento (ES) Nr. 1305/2013 52 straipsnio 2 dalyje ir 53 straipsnio 2 dalyje nustatytų tikslų ir atliekamos to reglamento 52 straipsnio 3 dalyje ir 53 straipsnio 3 dalyje išvardytos užduotys;
e)
siūlyti Žemės ūkio kaimo plėtros generaliniam direktoriui (toliau - generalinis direktorius) valdymo grupės narius.
4 straipsnis
Narystė Asamblėjoje
1. Asamblėją sudaro šie nariai:
a)
Reglamento (ES) Nr. 1305/2013 54 straipsnyje nurodyti nacionaliniai kaimo tinklai (po vieną narį iš kiekvienos valstybės narės);
b)
Reglamento (ES) Nr. 1305/2013 66 straipsnyje nurodytos vadovaujančiosios institucijos (po vieną narį iš kiekvienos valstybės narės);
c)
Europos Parlamento ir Tarybos reglamento (ES) Nr. 1306/2013 (7) 7 straipsnyje nurodytos mokėjimo agentūros (po vieną narį iš kiekvienos valstybės narės);
d)
ES mastu veikiančios nevyriausybinės organizacijos, kurios yra užsiregistravusios bendrame Europos skaidrumo registre ir kurios pagal Sprendimą 2013/767/ES yra paskirtos pilietinio dialogo grupės kaimo plėtros klausimais (toliau - pilietinio dialogo grupė kaimo plėtros klausimais) nariais ir išreiškusios susidomėjimą dalyvauti Asamblėjos veikloje (ne daugiau kaip 29 nariai);
e)
ES mastu veikiančios organizacijos, atstovaujančios regioninėms ir (arba) vietos valdžios institucijoms, veikiančioms kaimo plėtros srityje, įskaitant ryšius tarp kaimo ir miesto vietovių (ne daugiau kaip 3 nariai);
f)
Reglamento (ES) Nr. 1305/2013 42 straipsnyje nurodytos LEADER vietos veiklos grupės (po vieną narį iš kiekvienos valstybės narės);
g)
žemės ūkio konsultavimo paslaugų teikėjai, teikiantys paramos inovacijoms paslaugas, susijusias su veiklos grupėmis (po vieną narį iš kiekvienos valstybės narės);
h)
žemės ūkio mokslinių tyrimų institutai, vykdantys inovacijų veiklą, susijusią su veiklos grupėmis (po vieną narį iš kiekvienos valstybės narės).
2. 1 dalies a, b, c, f, g ir h punktuose nurodytus narius paskiria atitinkama valstybė narė.
1 dalies e punkte nurodytus narius paskiria generalinis direktorius pagal kvietimo teikti paraiškas rezultatus.
3. Valstybių narių valdžios institucijos skiria kiekvienos iš 1 dalies a, b, c, f, g ir h punktuose nurodytų kategorijų nuolatinius atstovus.
1 dalies d ir e punktuose nurodytos organizacijos skiria savo nuolatinius atstovus.
4. Asamblėjos nariai skelbiami Komisijos ekspertų grupių ir kitų panašių subjektų registre (toliau - registras) ir EKPT bei EIP tinklo interneto svetainėse.
5. Asmens duomenys renkami, tvarkomi ir skelbiami pagal Reglamentą (EB) Nr. 45/2001.
5 straipsnis
Asamblėjos veikla
1. Asamblėjai pirmininkauja Komisijos atstovas. Pirmininkas sušaukia posėdį ne rečiau kaip kartą per metus.
2. Komisijai pritarus, Asamblėja gali įsteigti pogrupius, atsakingus už konkrečius klausimus, susijusius su EKPT ir EIP tinklo tikslais ir užduotimis, įskaitant šiuos nuolatinius pogrupius:
a)
inovacijų žemės ūkio našumo ir tvarumo srityje;
b)
LEADER ir bendruomenės inicijuotos vietos plėtros ir
c)
kaimo plėtros programų vertinimo.
Pogrupiai atlieka teminę veiklą remdamiesi Asamblėjos apibrėžtais įgaliojimais.
Nenuolatiniai pogrupiai veiklą baigia įvykdę jiems pavestą užduotį.
3. Komisijos atstovas prireikus gali kviesti Asamblėjos arba pogrupio veikloje ad hoc pagrindu dalyvauti Asamblėjai nepriklausančius ekspertus ir stebėtojus, turinčius specialiųjų žinių kuriuo nors į darbotvarkę įtrauktu klausimu.
4. Asamblėjos nariai, taip pat kviestiniai ekspertai ir stebėtojai laikosi Sutartyse ir jų įgyvendinimo taisyklėse nustatytų įpareigojimų saugoti profesinę paslaptį, taip pat Komisijos sprendimo 2001/844/EB, EAPB, Euratomas (8) priede nustatytų Komisijos saugumo taisyklių, susijusių su ES įslaptintos informacijos apsauga. Jeigu šių įpareigojimų nesilaikoma, Komisija imasi visų tinkamų priemonių.
5. Asamblėjos ir jos pogrupių posėdžiai vyksta Komisijos patalpose, išskyrus atvejus, kai pirmininkas nusprendžia kitaip. Komisija teikia sekretoriato paslaugas. Asamblėjos ir jos pogrupių posėdžiuose gali dalyvauti suinteresuoti Komisijos pareigūnai.
6. Vadovaudamasi standartinėmis Komisijos priimtomis ekspertų grupių darbo tvarkos taisyklėmis, Asamblėja priima savo darbo tvarkos taisykles.
7. Komisija skelbia visus svarbius dokumentus apie Asamblėjos vykdomą veiklą (pvz., darbotvarkes, protokolus ir dalyvių pateiktą informaciją) - įtraukia juos į registrą arba registre pateikia nuorodą į specialią interneto svetainę.
8. Asamblėjos veikla koordinuojama su kitų ekspertų grupių ir komitetų, įsteigtų vykdant pilietinį dialogą kaimo plėtros klausimais ir taikant Europos Parlamento ir Tarybos reglamentą (ES) Nr. 1303/2013 (9) bei tame reglamente apibrėžtus konkretiems fondams taikomus reglamentus, veikla.
6 straipsnis
Išlaidų kompensavimas
1. Asamblėjos nariams už jų teikiamas paslaugas neatlyginama.
2. Asamblėjos narių, dalyvaujančių Asamblėjos ir pogrupių posėdžiuose, patirtas kelionės ir pragyvenimo išlaidas pagal galiojančias Komisijos nuostatas kompensuoja Komisija.
3. 2 dalyje nurodytos išlaidos kompensuojamos neviršijant pagal metinę išteklių skyrimo procedūrą skirtų asignavimų.
III SKYRIUS
KAIMO TINKLŲ VALDYMO GRUPĖ
7 straipsnis
Kaimo tinklų valdymo grupė
Šiuo sprendimu įsteigiama EKPT ir EIP tinklo valdymo grupė (toliau - valdymo grupė).
8 straipsnis
Valdymo grupės užduotys
Valdymo grupės užduotys visų pirma yra šios:
a)
parengti ir įgyvendinti EKPT ir EIP tinklo veiklą bei tolesnius veiksmus vadovaujantis Asamblėjos pateikta strategine programa;
b)
koordinuoti teminį darbą vadovaujantis Asamblėjos pateikta strategine programa ir stebėti jo įgyvendinimą;
c)
nuolat vertinti EKPT ir EIP tinklo veiklos efektyvumą ir veiksmingumą;
d)
užtikrinti Asamblėjos veiklos koordinavimą su kitų ekspertų grupių ir komitetų, įsteigtų vykdant pilietinį dialogą kaimo plėtros klausimais ir taikant Reglamentą (ES) Nr. 1303/2013 bei tame reglamente apibrėžtus konkretiems fondams taikomus reglamentus, veikla;
e)
teikti Asamblėjai veiklos ataskaitas.
9 straipsnis
Narystė valdymo grupėje
1. Valdymo grupę sudaro šie Asamblėjos nariai:
a)
vadovaujančiosios institucijos ir (arba) nacionaliniai kaimo tinklai (po vieną narį iš kiekvienos valstybės narės);
b)
4 straipsnio 1 dalies d ir e punktuose nurodytos ES mastu veikiančios organizacijos (ne daugiau kaip 12 narių);
c)
nacionalinės valdžios institucijos, atsakingos už kaimo plėtros programų vertinimą (ne daugiau kaip 4 nariai);
d)
4 straipsnio 1 dalies g ir h punktuose nurodyti žemės ūkio konsultavimo paslaugų teikėjai ir (arba) žemės ūkio mokslinių tyrimų institutai (ne daugiau kaip 4 nariai).
2. Generalinis direktorius valdymo grupės narius skiria remdamasis Asamblėjos pasiūlymu, kuriame atsižvelgiama į geografinę ir teminę EKPT ir EIP tinklo narių įvairovę ir siūlomų narių savanorišką įsipareigojimą.
Kiekvienai 1 dalyje nurodytai kategorijai Asamblėja gali pasiūlyti taikyti valdymo grupės narių rotaciją.
3. Generalinis direktorius, remdamasis Asamblėjos pasiūlymu, gali pakeisti valdymo grupės narį, jei šis:
a)
pasitraukia iš valdymo grupės;
b)
reguliariai neskiria atstovų, kurie dalyvautų valdymo grupės posėdžiuose;
c)
nebegali efektyviai prisidėti atliekant valdymo grupės užduotis;
d)
nesilaiko reikalavimo neatskleisti informacijos, kuriai taikomas Sutarties dėl ES veikimo 339 straipsnyje nustatytas įpareigojimas neatskleisti tarnybinės paslapties.
4. Pilietinio dialogo grupės kaimo plėtros klausimais pirmininkas ir pirmininko pavaduotojas valdymo grupės posėdžiuose gali dalyvauti stebėtojų teisėmis.
10 straipsnis
Valdymo grupės veiklos ir dalyvavimo posėdžiuose išlaidos
5 ir 6 straipsniai taikomi mutatis mutandis valdymo grupės veiklos ir dalyvavimo posėdžiuose išlaidoms.
IV SKYRIUS
BAIGIAMOSIOS NUOSTATOS
11 straipsnis
Panaikinimas
Sprendimas 2008/168/EB panaikinamas.
12 straipsnis
Įsigaliojimas
Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
Priimta Briuselyje 2014 m. lapkričio 20 d.

Labels: 19
5
10
7
6
15